Proiect

**GUVERNUL REPUBLICII MOLDOVA**

**HOTĂRÎREA nr.** \_\_\_\_\_\_\_

**Cu privire la reorganizarea Agenţiei ”Moldsilva”**

din \_\_\_\_\_\_\_\_\_\_\_\_\_\_\_\_\_\_\_\_\_ 2018

 Chișinău

În temeiul art. 8, lit. m), art. 11 din Codul Silvic, aprobat prin Legea nr.887-XIII din 21 iunie 1996 (Monitorul Oficial al Republicii Moldova, 1997, nr.4-5/36), art.6 alin.(1) lit.e) al Legii nr.121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401), cu modificările şi completările ulterioare, art.32 al Legii nr.98 din 4 mai 2012 privind administraţia publică centrală de specialitate (Monitorul Oficial al Republicii Moldova, 2012, nr.160-164, art.537), cu modificările şi completările ulterioare, art.12 alin. (1) al Legii nr.246 din 23 noiembrie 2017 cu privire la întreprinderea de stat și întreprinderea municipală (Monitorul Oficial al Republicii Moldova, 2017, nr.441-450, art.750), cu modificările şi completările ulterioare, Guvernul

**HOTĂRĂŞTE:**

1. Agenția ”Moldsilva” se reorganizează prin transformare în Instituţia publică ”Moldsilva”.
2. Fondator al Instituţiei publice ”Moldsilva” este Ministerul Agriculturii, Dezvoltării Regionale și Mediului.
3. Instituţia publică ”Moldsilva” este succesorul de drepturi şi obligaţii al Agenției ”Moldsilva” autoritate administrativă în subordinea Ministerului Agriculturii, Dezvoltării Regionale și Mediului.
4. Întreprinderile de stat prevăzute în anexa nr.1 la prezenta hotărîre se reorganizează prin fuziune (absorbţie) cu Instituţia publică ”Moldsilva”.

Drepturile şi obligaţiile persoanelor juridice absorbite (întreprinderile de stat prevăzute în anexa nr.1 la prezenta hotărîre) trec integral la persoana juridică absorbantă (Instituţia publică „Moldsilva”).

1. Patrimoniul persoanelor juridice reorganizate se transmite integral la Instituţia publică „Moldsilva” în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015.
2. Se stabilește efectivul - limită de personal al Instituției publice „Moldsilva” în număr de 2146 unități, din care 95 unități pentru aparatul central și 2051 unități în cadrul subdiviziunilor teritoriale.
3. Pentru efectuarea lucrărilor sezoniere specificate în Nomenclatorul lucrărilor sezoniere aprobat prin Hotărîrea Guvernului nr. 1273 din 19 noiembrie 2004, Instituţia publică „Moldsilva” va contracta adițional pe durată determinată, în baza contractului individual de muncă, până la 1563 unități de personal.
4. Disponibilizarea personalului în legătură cu reorganizarea Întreprinderilor de Stat prevăzute în anexa nr.1 la prezenta hotărîre şi Agenției ”Moldsilva” se va efectua în conformitate cu prevederile normative în domeniul muncii și Legii nr.158-XVI din 4 iulie 2008 cu privire la funcţia publică şi statutul funcţionarului public, dacă nu este posibil transferul acestuia.
5. Cheltuielile referitoare la reducerea statelor de personal în legătură cu reorganizarea Întreprinderilor de stat prevăzute în anexa nr.1 la prezenta hotărîre, vor fi asigurate din contul veniturilor proprii ale Întreprinderilor de stat reorganizate, transmise Instituţiei publice „Moldsilva”.
6. Funcţiile exercitate şi serviciile prestate, în conformitate cu actele normative în vigoare, de către persoanele juridice reorganizate trec la Instituţia publică „Moldsilva” cu asigurarea respectării Legii nr.133 din 8 iulie 2011 privind protecția datelor cu caracter personal.
7. Se aprobă:
   1. Statutul Instituţiei publice ”Moldsilva”, conform anexei nr.2;
   2. Structura organizatorică a Instituţiei publice ”Moldsilva”, lista subdiviziunilor teritoriale, precum și structura-tip al subdiviziunii teritoriale, conform anexei nr. 3.
   3. Organigrama Instituţiei publice „Moldsilva”, conform anexei nr. 4.
8. Ministerul Agriculturii, Dezvoltării Regionale și Mediului:
   * 1. În termen de 6 luni de la data intrării în vigoare a prezentei hotărîri va reorganiza Agenția „Moldsilva” și întreprinderile de stat prevăzute în anexa nr.1 în conformitate cu prevederile prezentei hotărîri;
     2. În termen de 2 luni de la data înregistrării Instituției publice „Moldsilva” la Agenția Servicii Publice:
        1. va elabora și prezenta Guvernului spre aprobare Metodologia de calculare a tarifelor la serviciile prestate de către Instituția publică „Moldsilva”;
        2. va prezenta Guvernului propuneri privind modificarea actelor normativ pentru aducerea lor în concordanţă cu prezenta hotărîre;
        3. va evalua starea curentă a sectorului forestier național, documentelor de politici și actelor normative în vigoare din domeniul forestier, va elabora și promova, la necesitate, noi proiecte de politici și acte normative în scopul dezvoltării durabile a sectorului forestier în conformitate cu prioritățile curente privind protecția mediului, utilizării și protecției resurselor naturale, și schimbărilor climatice;
     3. În termen de 2 luni de la data aprobării Metodologiei de calculare a tarifelor la serviciile prestate de către Instituția publică „Moldsilva”, va elabora şi va prezenta Guvernului spre aprobare Nomenclatorul serviciilor prestate de Agenția „Moldsilva” şi cuantumul tarifele acestora;
     4. Până la aprobarea Metodologiei de calculare a tarifelor la serviciile prestate de către Instituția publică „Moldsilva” şi a noilor tarife calculate în baza acesteia, se vor aplica tarifele în vigoare la serviciile prestate de către persoanele juridice reorganizate;
     5. Până la numirea directorului Instituției publice „Moldsilva” în conformitate cu prevederile pct.13), subpct.1) din prezenta hotărîre și Statutului Instituției publice „Moldsilva”, va numi o persoană care va exercita temporar această funcție;
9. Instituția publică ”Moldsilva” în termen de 1 lună de la data înregistrării sale la Agenția Servicii Publice:
   * + - 1. va organiza desfășurarea concursului privind selectarea directorului Instituției publice „Moldsilva”;
         2. va elabora şi va prezenta fondatorului spre aprobare structura şi efectivul-limită repartizat pe subdiviziuni structurale ale Instituţiei publice „Moldsilva”;
         3. va asigura transferarea soldurilor mijloacelor financiare din conturile bancare deschise la prestatorii de servicii de plată în conturile deschise în Contul Unic Trezorerial al Ministerului Finanțelor. După acest termen, va utiliza în activitatea sa numai conturi deschise în Contul Unic Trezorerial al Ministerului Finanţelor.

În cazul existenţei unor credite contractate de către persoanele juridice reorganizate pînă la data intrării în vigoare a prezentei hotărîri, persoanele juridice respective îşi vor menţine conturile bancare existente până la executarea deplină a obligațiilor contractuale aferente creditelor. În acest sens, conturile bancare vor fi menținute numai pentru executarea obligațiilor contractuale aferente creditelor.

1. În perioada de la data intrării în vigoare a prezentei hotărâri și până la data înregistrării Instituției publice ”Moldsilva” la Agenția Servicii Publice, entitățile supuse reorganizării vor activa ca entități juridice distincte.
2. Agenția Servicii Publice va opera modificările necesare în documentele cadastrale și cele de constituire, la cererea titularului de drept.
3. Se abrogă Hotărîrea Guvernului nr.150 din 02 martie 2010 “ Pentru aprobarea Regulamentului privind organizarea și funcționarea Agenției ”Moldsilva”, structurii și efectivului limită ale aparatului central al acestea” (Monitorul Oficial al Republicii Moldova, 2010, nr.33, art.204) cu modofocările și completările ulterioare.
4. Controlul asupra executării prezentei hotărîri se pune în sarcina Ministerului Agriculturii, Dezvoltării Regionale şi Mediului.
5. Prezenta hotărîre intră în vigoare la data publicării.

|  |  |
| --- | --- |
| **PRIM-MINISTRU** | **Pavel FILIP** |
| **Contrasemnează:** |  |
|  |  |
| **Ministrul Agriculturii,**  **Dezvoltării Regionale și Mediului**  **Ministerul Finanțelor** | **\_\_\_\_\_\_\_\_\_\_\_\_\_\_**  **Octavian ARMAȘU** |
|  | |

Anexa nr. 1  
la Hotărîrea Guvernului nr.\_\_\_\_  
din \_\_\_\_\_ \_\_\_\_\_\_\_\_\_\_\_ 2018

**Lista****întreprinderilor de stat reorganizate prin fuziune (absorbţie)**

**cu Instituţia publică „Moldsilva”**

|  |  |  |
| --- | --- | --- |
| **Nr. d/o** | **Denumirea întreprinderilor de stat** | **Adresa juridică** |

| **1** | **2** | **3** |
| --- | --- | --- |
| 1. | Întreprinderea pentru silvicultură Bălţi | MD 3100, mun. Bălţi, str. Aerodromului, nr.16 |
| 2. | Întreprinderea pentru silvicultură Călăraşi | MD 4400, r-nul Ungheni, or. Călăraşi,         str. Bojole, nr. 17 |
| 3. | Întreprinderea pentru silvicultură Chișinău | MD 2069, mun. Chișinău, str. Calea Ieșilor, 69. |
| 4. | Întreprinderea pentru silvicultură Comrat | MD 3800, Unitatea teritorială autonomă Găgăuzia, mun. Comrat,   str. Tretiacov, nr.123 |
| 5. | Întreprinderea silvo-cinegetică Cimişlia | MD 4100 or. Cimişlia, str. Cetatea Albă,     nr. 11 |
| 6. | Întreprinderea pentru silvicultură Edineţ | MD 4601, mun. Edineţ, Şoseaua Bucovinei, nr.24 |
| 7. | Întreprinderea pentru silvicultură Glodeni | MD 4901, or. Glodeni, str. M. Eminescu,  nr. 17 |
| 8. | Intreprinderea pentru silvicultură „HÎNCEŞTI –SILVA” | MD 3400, mun. Hînceşti, str. Marinescu,  nr. 14 |
| 9. | Întreprinderea pentru silvicultură Iargară | MD 6321, r-nul Leova, or. Iargara,  str. Ştefan Vodă, nr.180 |
| 10. | Intreprinderea pentru silvicultură „NISPORENI-SILVA” | MD 6400, or. Nisporeni, str. Ciorbă, nr.12 |
| 11. | Întreprinderea pentru silvicultură Orhei | MD 3500, mun. Orhei, str. V. Lupu, nr.166 |
| 12. | Intreprinderea pentru silvicultură „SILVA-SUD” Cahul | MD 3900, mun. Cahul, str. Dunării, nr.13 |
| 13. | Intreprinderea pentru silvicultură „SILVA-CENTRU” Ungheni | MD 3600, or. Ungheni, str. Alexandru  Cozmescu, nr. 1 |
| 14. | Întreprinderea pentru silvicultură Soroca | MD 3000, mun. Soroca, str. Vasile Stroiescu, nr. 110 |
| 15. | Întreprinderea silvo-cinegetică Străşeni | MD 3700, or. Străşeni, str. Ştefan cel Mare, nr.l |
| 16. | Întreprinderea pentru silvicultură „ŞOLDĂNEŞTI” | MD 7201, or. Şoldăneşti, str. 31 August,      nr.l 25 |
| 17. | Întreprinderea pentru silvicultură „TELENEŞTI” | MD 5801, or. Teleneşti, str. M. Sadoveanu, nr.5 |
| 18. | Întreprinderea pentru silvicultură „TIGHINA” | MD 3200, mun. Bender, str. Chişinăului, nr.228 |
| 19. | Întreprinderea silvo-cinegetică „MANTA – V” | MD 3929, r-nul Cahul, s. Manta |
| 20. | Întreprinderea silvo-cinegetică „Sil-RĂZENI” | MD 7728, r-nul Ialoveni, com. Răzeni |
| 21. | Rezervaţia naturală „CODRII” | MD 3721, r-nul.Străşeni, com. Lozova |
| 22. | Rezervaţia naturală „PĂDUREA DOMNEASCĂ” | MD 4900, or. Glodeni, str. Saharov, nr.4 |
| 23. | Rezervaţia naturală „PLAIUL FAGULUI” | MD 3642, r-nul Ungheni, com. Rădenii Vechi |
| 24. | Rezervaţia naturală „PRUTUL DE JOS” | MD 5361 r-nul Cahul, s. Slobozia Mare,  str. Nuferilor, nr.1 |
| 25. | Întreprinderea silvo-didactică „Institutul de Cercetări şi Amenajări Silvice” | MD 2069, mun. Chişinău, str. Calea Ieşilor, nr.69 |

 Anexa nr.2

la Hotărîrea Guvernului

nr.\_\_\_\_\_\_\_ din \_\_\_\_\_\_\_\_\_\_\_\_\_\_\_\_\_\_\_ 2018

**STATUTUL**

**Instituţiei publice „Moldsilva”**

* + - * 1. **PREVEDERI GENERALE**

1. Statutul Instituţiei publice „Moldsilva” (în continuare – *Statut*) reglementează misiunea, domeniile de competență, funcţiile şi drepturile Instituţiei publice ”Moldsilva”, precum şi organizarea activităţii acesteia.

2. Fondator al Instituţiei publice ”Moldsilva” este Ministerul Agriculturii, Dezvoltării Regionale și Mediului, a cărei activitate are scopul de a administra durabil și unitar, în conformitate cu prevederile legale, fondurile forestier și cinegetic proprietate publică a statului Republica Moldova, precum și implementării politicii de stat în domeniul silviculturii și cinegeticii.

3. Instituția publică ”Moldsilva” este persoană juridică, care dispune de ştampilă cu Stema de Stat a Republicii Moldova și denumirea în limba de stat, are autonomie financiară, conturi deschise în Contul Unic Trezorerial al Ministerului Finanţelor. În cadrul Instituției publice ”Moldsilva” funcționează subdiviziuni teritoriale fără personalitate juridică, gestionate direct de către aparatul central, cu efectuarea cheltuielilor financiare pentru întreținerea acestora.

4. Denumirea completă a instituției este Instituția publică „Moldsilva”, iar cea prescurtată – I.P. „Moldsilva” sau Moldsilva.

5. Sediul Instituției publice „Moldsilva” este situat la adresa: municipiul Chişinău, bulevardul Ștefan cel Mare, nr.124.

6. Instituția publică „Moldsilva” îşi desfăşoară activitatea în conformitate cu prevederile Constituţiei Republicii Moldova, legile şi hotărîrile Parlamentului, decretele Preşedintelui, ordonanţele, hotărîrile şi dispoziţiile Guvernului, alte acte normative, cu tratatele internaţionale la care Republica Moldova este parte, precum şi cu prezentul Statut.

**II. MISIUNEA, DOMENIILE DE COMPETENŢĂ, FUNCŢIILE**

**DE BAZĂ, ATRIBUȚIILE PRINCIPALE ȘI DREPTURILE I.P. „MOLDSILVA”**

7. Instituția Publică „Moldsilva” (în continuare – I.P. „Moldsilva”) are misiunea de a organiza și realiza activitățile de administrare durabilă și unitară, în conformitate cu prevederile legale, a fondurilor forestier și cinegetic al Republica Moldova, în vederea asigurării implementării politicii de stat în domeniul silviculturii și cinegeticii.

8. Domeniile de competenţă ale I.P. „Moldsilva” sînt următoarele:

1) gestiunea fondurilor forestier și cinegetic;

2) regenerarea, extinderea fondului forestier, seminologie și pepinierit silvic;

3) paza și protecția fondurilor forestier și cinegetic;

4) managementul forestier;

9. Funcțiile de bază ale I.P. „Moldsilva” sunt:

1) implementează documentele de politici în domeniile silviculturii şi cinegeticii, precum şi cadrul normativ necesar pentru realizarea obiectivelor în domeniile sale de activitate;

2) acordă suport în procesul de elaborare, analiză, monitorizare şi evaluare a documentelor de politici sectoriale, precum şi contribuie la estimarea impactului social, economico-financiar şi de altă natură al documentelor de politici;

4) implementează programe de dezvoltare a factorilor de producţie necesari pentru dezvoltarea sectorului forestier, precum şi de diversificare a strategiilor de marketing în vederea extinderii pieţelor de desfacere a produselor şi serviciilor forestiere şi cinegetice;

5) interacționează cu autoritatea administrativă responsabilă de implementarea politicii de protecție a mediului în scopul realizării funcțiilor sale.

10. În conformitate cu domeniile de activitate și funcțiile stabilite la pct.8, respectiv pct. 9 din prezentul Statut, I.P. „Moldsilva” realizează următoarele atribuții:

***1) în domeniul gestiunii fondurilor forestier și cinegetic:***

1. asigură respectarea și implementarea regimului silvic pentru ameliorarea fondului forestier, creșterea productivității și stabilității pădurilor administrate;
2. asigură respectarea modul de folosire a pădurilor şi terenurilor fondului forestier și cinegetic, inclusiv în conformitate cu prevederile amenjamentelor silvice și cinegetice;
3. repartizează măsura de parchet și organizează valorificarea raţională a produselor şi serviciilor forestiere prin aplicarea tehnologiilor moderne şi raţionale de recoltare;
4. amplasează și pune în valoare masa lemnoasă care urmează să se recolteze anual din pădurile pe care le administrează, în conformitate cu amenajamentele silvice;
5. monitorizează respectării regulilor silvice de exploatare a lemnului în pădurile pe care le administrează, inclusiv proveniența materialelor lemnoase, a celorlalte produse specifice fondului forestier și legalitatea circulației acestora;
6. valorifică masa lemnoasă aprobată pentru recoltare și recoltată din pădurile pe care le administrează;
7. execută, în regie proprie sau prin agenți economici, lucrări de exploatare a masei lemnoase din pădurile pe care le administrează;
8. prelucrează lemn în instalații proprii sau prin încheierea de contracte cu agenții economici și valorifică produsele rezultate;
9. gestionează fondul cinegetic, organizează și desfășoară acțiuni de vânătoare;
10. participă la organizarea acțiunilor de silvo-turism și agrement;
11. utilizează terenuri forestiere proprietate publică a statului, pe care le administrează pentru înființarea de crescătorii de vânat și complexuri de vânătoare, în condițiile legii; asigură realizarea rețelei de drumuri forestiere necesare accesibilizării fondului forestier proprietate publică a statului;
12. administrează sau prestează servicii de specialitate, pe bază de comandă sau contract, pentru terenuri forestiere proprietate privată sau aparținând unităților administrativ-teritoriale, perdele forestiere sau terenuri din afara fondului forestier;
13. se expune asupra solicitărilor de transmitere a terenurilor şi pădurilor în diferite scopuri, respectând prevederile legislației ecologice, silvice şi funciare;
14. asigură integritatea fondului forestier proprietate publică a statului, pe care îl are în administrare;
15. asigură finanțarea lucrărilor necesare gospodăririi fondului forestier proprietate publică a statului;
16. organizează și aplică măsurile privind conservarea, reconstrucţia ecologică a pădurilor, inclusiv din ariile naturale protejate de stat, aflate în gestiune;
17. prezintă propuneri privind constituirea ariilor naturale protejate de stat în condiţiile stabilite de legislaţie, asigură respectarea regimului de administrare a fondului ariilor naturale, conservarea şi protecţia obiectelor regnului vegetal şi animal din aceste arii;
18. participă la grupurile de lucru pentru elaborarea actelor normative în domeniul atribuirii în administrare/custodie a ariilor naturale protejate;
19. acordă suport la elaborarea proiectelor de conservare a naturii cu finanțare internă sau internațională și inițiază acțiuni de cooperare cu gestionarii ariilor naturale protejate din alte țări;
20. cooperează cu unitățile interesate din țară și din străinătate la schimbul de informații în domeniul conservării și ocrotirii naturii, în general, și a pădurii, în special;
21. realizează amenajamente silvice și cinegetice, în concordanță cu obiectivele ecologice și social-economice și care va include un sistem de măsuri pentru asigurarea gospodăririi raţionale a terenurilor din  fondul forestier şi realizării folosinţelor silvice, regenerarea eficientă, paza şi protecţia pădurilor, promovarea unei politici  tehnico-ştiinţifice unice, bazate pe concepția de dezvoltare durabilă a pădurilor şi silviculturii;
22. administrează, prin subdiviziunile sale constituite în acest scop, sau asigură custodie, în conformitate cu actele normative, pentru arii naturale protejate din rețeaua națională de arii naturale protejate, elaborează şi organizează aplicarea măsurilor privind conservarea, reconstrucţia ecologică a pădurilor din ariile naturale protejate de stat, aflate în administrare.

***2) în domeniul regenerării, extinderii fondului forestier, seminologiei și pepinieritului silvic;***

* 1. organizează și execută, în conformitate cu prevederile amenajamentelor silvice, ale studiilor/cercetărilor de amenajare sau ale altor studii de specialitate prevăzute de lege, lucrările de regenerare și de reconstrucție ecologică a pădurilor pe care le administrează, precum și cele de îngrijire a arboreturilor tinere și de întreținere a regenerărilor;
  2. asigură realizarea compozițiilor de regenerare stabilite prin amenajamentele silvice și studiile de specialitate în fondul forestier pe care îl administrează;
  3. gestionează resursele genetice forestiere din fondul forestier pe care îl administrează;
  4. asigură producerea și utilizarea de materiale forestiere de reproducere;
  5. realizează împăduriri în afara fondului forestier, precum și perdele forestiere de protecție în baza contractelor cu proprietarii și deținătorii acestora;
  6. preia în administrare terenuri degradate din domeniul privat și public al statului, incluse în perimetrele de ameliorare și prevăzute a fi împădurite;
  7. organizează plantarea şi îngrijirea perdelelor forestiere de protecţie a câmpurilor şi bazinelor acvatice pe baze contractuale cu proprietarii şi deţinătorii acestora;

h) organizează şi coordonează activităţile de creştere a materialului forestier de reproducere.

***3) în domeniul pazei și protecției fondurilor forestier și cinegetic:***

a) organizează și efectuează paza fondului forestier pe care îl administrează împotriva tăierilor ilegale de arbori, furturilor, distrugerilor, degradărilor, pășunatului, braconajului și altor fapte păgubitoare, precum și măsurile de prevenire și de stingere a incendiilor de păduri în fondul forestier pe care îl administrează, asigurând în acest sens dotarea tehnică necesară;

b) organizează și coordonează formarea și dezvoltarea serviciului silvic pentru asigurarea integrității fondului forestier și cinegetic din administrare;

c) efectuează lucrările de monitoring fitopatologic și sanitar al pădurilor din administrare;

d) asigură starea fitosanitară corespunzătoare a pădurilor pe care le administrează, organizând acțiunile necesare pentru depistarea, prevenirea și combaterea bolilor și dăunătorilor;

e) efectuează amenajarea sanitară a fondului forestier în conformitate cu actele normative;

f) depistează  sectoarele  de  păduri  din   fondul    forestier degradate şi vătămate de dăunătorii şi bolile vegetaţiei forestiere;

g) ţine evidenţa  şi  prognozarea  dezvoltării  focarelor  de dăunători şi de boli ale vegetaţiei forestiere;

h) organizează și efectuează măsurile de protecţie a pădurilor împotriva dăunătorilor şi a bolilor vegetaţiei forestiere.

***4) în domeniul managementului forestier:***

1. identifică necesităţile de formare a resurselor umane din sectoarele gestionate şi contribuie la asigurarea îmbunătăţirii capacităţilor profesionale ale acestuia;
2. asigură crearea şi gestionarea sistemelor informaţionale şi bazelor de date în domeniile de competentă;
3. realizează inventarierea, ține evidenţa unică de stat a pădurilor şi terenurilor fondului forestier administrat prin implementarea și ținerea Cadastrului silvic de stat;
4. elaborează proiectul de buget al I.P. „Moldsilva” și asigură gestionarea subvențiilor primite de la bugetul de stat și patrimoniul public în conformitate cu principiile bunei guvernări și actele normative;
5. organizează şi desfășoară activităţi de comercializare a produselor şi serviciilor forestiere, în conformitate cu cadrul normativ;
6. realizează redistribuirea mijloacelor financiare între subdiviziunile sale teritoriale;
7. organizează evidenţa contabilă în baza Standardelor Naţionale de Contabilitate;
8. efectuează, în limitele stabilite de legislaţie, restructurări organizatorice şi/sau economice în domeniile gestionate;
9. participă la avizarea și coordonarea actelor normative ale autorităţilor publice în problemele vizând domeniile sale de activitate;
10. organizează procesul de dare în locaţiune sau arendă a terenurilor fondului forestier şi fondurilor de vânătoare din gestiune, în conformitate cu actele normative și programele anuale aprobate în modul stabilit;
11. inițiază și organizează acțiuni de cooperare tehnico-economică cu partenerii interni și externi din domeniul său de activitate;
12. susține prin programe activitatea de cercetare științifică, dezvoltare tehnologică și transfer tehnologic din domeniile forestier și cinegetic și urmărește folosirea eficienta a rezultatelor obținute, în vederea fundamentării tehnico-științifice a măsurilor de gestionare a pădurilor;
13. se expune asupra proiectelor referitoare la fondul forestier național și la alte terenuri acoperite cu vegetație forestieră (altele decât proiectele de amenajare);
14. implementează modul stabilit de evidenţă unică de stat a pădurilor şi terenurilor fondului forestier administrat;
15. asigură competitivitatea sectorului și calitatea lucrărilor prin promovarea transferului tehnologic, dezvoltării instituționale și resurselor umane;
16. inițiază și aplică proiectarea în diferite domenii forestiere și cinegetice pentru crearea și optimizarea unei infrastructuri forestiere eficiente;
17. organizează și participă la simpozioane, întâlniri tematice de lucru, conferințe, manifestări tradiționale din silvicultură și activități similare din țară și din străinătate privind ocrotirea naturii, conștientizare publică și relații cu comunitățile locale;
18. desfășoară activități de promovare a imaginii, de ziaristică și publicitate, editează, tipărește și difuzează lucrări științifice, tehnice și de informare specifice domeniului său de activitate;
19. acordă asistenţă informaţională, metodologică şi consultativă tuturor autorităţilor publice, persoanelor fizice și juridice interesate de problemele din competenţa sa;
20. acordă asistenţa metodologică şi tehnică proprietarilor de păduri, de perdele forestiere de protecţie, de alte tipuri de vegetaţie forestieră, la plantarea şi gospodărirea acestora;
21. efectuează consultarea metodologică a activităţii organelor silvice din subordinea autorităţilor administraţiei publice locale.

11. I.P. „Moldsilva” este investită cu următoarele drepturi:

a) să înainteze propuneri de perfecționare a actelor normative în domeniile de activitate;

b) să participe la elaborarea și realizarea unor proiecte și programe din domeniile de activitate;

c) să aprobe instrucțiuni, proceduri și metodologii în subiectele ce țin de competența sa, pentru punerea în aplicare a actelor normative;

d) să organizeze ședințe de lucru, seminare sau conferințe cu tematici în domeniile de activitate;

e) să posede, utilizeze şi administreze patrimoniul, în conformitate cu scopurile de activitate ale entității şi prevederile cadrului normativ;

f) să solicite și să primească, în condițiile legii și pentru executarea atribuțiilor sale, informații de la autoritățile publice centrale, autoritățile administrației publice locale, organizații și instituții, agenți economici care activează în domenii ce țin de activitatea sa;

g) să recepționeze asistență tehnică și financiară de la partenerii de dezvoltare și din alte surse neinterzise de cadrul normativ și să o utilizeze în scopul realizării funcțiilor sale;

h) să încheie contracte cu persoane fizice și juridice de drept public și privat, donatori internaționali, cu furnizorii și beneficiari de bunuri și servicii;

i) să contracteze servicii de la persoanele fizice și juridice, rezidente și/sau nerezidente, în vederea realizării funcțiilor și atribuțiilor, în limitele mijloacelor financiare aprobate în acest scop;

j) să asigure reprezentarea Republicii Moldova în organizațiile internaționale de profil, în condițiilor actelor normative și coordonării prealabile cu fondatorul;

k) să acorde, în bază de contract, în domeniile sale de competență, servicii contra plată, conform nomenclatorului serviciilor și tarifelor aprobate în modul stabilit;

l) să acceseze resursele și sistemele informaționale de stat deținute de alte autorități publice sau structuri organizaționale din sfera lor de competență, conform actelor normative;

m) să participe la negocierile interguvernamentale privind subiectele ce țin de competența sa;

n) să antreneze, în modul stabilit, la examinarea problemelor ce ţin de competenţa sa, specialişti din ministere, alte autorităţi administrative centrale, autorităţi ale administraţiei publice locale, asociaţii, întreprinderi, instituţii şi organizaţii, precum şi experţi independenți;

o) să organizeze licitații publice pentru vânzarea produselor şi serviciilor forestiere, să ţină evidenţa tuturor licitaţiilor desfăşurate în domeniile sale de activitate;

p) să instituie grupuri de lucru, comitete tehnice și economice în problemele ce ţin de competenţa sa;

r) să exercite alte drepturi în temeiul actelor normative ce reglementează relațiile din domeniile de activitate încredințate.

**III. ORGANIZAREA ACTIVITĂŢII I.P. „MOLDSILVA”**

12. Organele de conducere ale I.P. „Moldsilva” sînt:

1) Consiliul I.P. „Moldsilva” (*în continuare - Consiliul*);

2) Directorul – organ executiv.

13. Consiliul este organul colegial superior, care conduce şi supraveghează activitatea I.P. „Moldsilva” .

14. Consiliul exercită următoarele atribuţii:

1) adoptă decizii şi supraveghează activitatea I.P. „Moldsilva” ;

2) aprobă planurile, programele, rapoartele și regulamentele interne de activitate ale I.P. „Moldsilva” și monitorizează eficient executarea lor;

3) aprobă componenţa Comisiei de concurs şi procedura de desfăşurare a concursului privind selectarea directorului I.P. „Moldsilva” şi prezintă, ulterior desfășurării concursului, demersul privind numirea în funcţie de către Ministerul Agriculturii, Dezvoltării Regionale și Mediului a persoanei selectate;

4) numește directorii adjuncți ai I.P. „Moldsilva” , la propunerea directorului;

5) coordonează structura, organigrama şi statul de personal ale I.P. „Moldsilva” ;

6) examinează situaţiile financiare ale I.P. „Moldsilva” ;

7) aprobă atragerea şi administrarea mijloacelor suplimentare, inclusiv a fondurilor donatorilor şi creditelor, în mărimea stabilită de fondator, pentru asigurarea activităţii I.P. „Moldsilva” ;

8) asigură transparenţa procedurilor de achiziţie a bunurilor, lucrărilor şi serviciilor destinate acoperirii necesităţilor de producere şi asigurării bazei tehnico-materiale a I.P. „Moldsilva”;

9) examinează şi aprobă raportul trimestrial cu privire la activitatea economico-financiară a I.P. „Moldsilva”;

10) selectează entitatea de audit care va efectua auditul situațiilor financiare și prezentarea entității selectate fondatorului pentru confirmare;

11) examinează raportul auditorului și adoptă decizii asupra constatărilor auditorului și le prezintă spre informare fondatorului;

12) stabileşte condiţiile de salarizare a personalului I.P. „Moldsilva”, inclusiv a directorului, în conformitate cu [Hotărîrea Guvernului nr.743 din 11 iunie 2002](lex:HGHG20020611743) „Cu privire la salarizarea angajaţilor din unităţile cu autonomie financiară”;

13) examinează şi aprobă bugetul anual al I.P. „Moldsilva” pentru anul următor, inclusiv bugetul pentru investiții, pînă la data de 31 decembrie a anului de gestiune;

14) aprobă, după coordonare cu fondatorul, tranzacția sau câteva tranzacţii legate reciproc, efectuate direct sau indirect, în ceea ce priveşte achiziţionarea sau înstrăinarea, gajarea sau luarea de către I.P. „Moldsilva” cu titlu de gaj, darea în arendă, locaţiune sau leasing ori darea în folosinţă, darea în împrumut (credit), fidejusiune a bunurilor sau a drepturilor a căror valoare de piaţă constituie peste 5% din valoarea activelor I.P. „Moldsilva”, conform ultimei situații financiare;

15) Decide asupra altor subiecte de importanţă pentru I.P. „Moldsilva” , înaintate de director.

15. Consiliul va fi constituit din 5 membri și se desemnează pentru o perioadă de 5 ani. Componența nominală a membrilor Consiliului se stabilește prin ordinul Ministrului Agriculturii, Dezvoltării Regionale și Mediului, cu includerea obligatorie: unui reprezentant din cadrul Ministerul Agriculturii, Dezvoltării Regionale și Mediului, unui reprezentant din cadrul Ministerul Finanțelor, unui reprezentant din cadrul Agenția de Mediu, unei persoane selectate de Ministrului Agriculturii, Dezvoltării Regionale și Mediului care are studii superioare în domeniul ingineriei forestiere, cunoștințe și experiență vastă în domeniul silviculturii, unui reprezentant al societății civile din domeniile de competență ale I.P. „Moldsilva” .

16. Membrii Consiliului participă personal la şedinţele acestuia și poartă răspundere personală pentru deciziile adoptate.

17. Membrii Consiliului:

1) au dreptul de acces la orice informaţie referitoare la activitatea I.P. „Moldsilva” , respectând principiul confidențialității şi prevederile legislaţiei în vigoare privind protecţia datelor cu caracter personal;

2) au obligația să respecte Statutul I.P. „Moldsilva” , să participe la şedinţele Consiliului I.P. „Moldsilva” şi să contribuie la realizarea funcţiilor şi atribuţiilor acestuia;

3) au obligația să participe la realizarea direcțiilor strategice de activitate ale I.P. „Moldsilva” , la evaluarea rapoartelor şi a performanţelor ei.

18. Consiliul se convoacă după necesitate, dar nu mai rar decît o dată în trimestru, la iniţiativa fondatorului, preşedintelui Consiliului, directorului I.P. „Moldsilva”, sau a cel puțin 3 (trei) membrii ai Consiliului.

19. Şedinţa Consiliului este deliberativă în prezenţa majorităţii membrilor săi. Înştiinţarea în scris privind desfăşurarea şedinţelor Consiliului (în care se indică data, timpul şi locul desfăşurării acestora, ordinea de zi, inclusiv materialele aferente) se expediază (prin scrisoare remisă în original, fax sau e-mail) de către secretarul Consiliului tuturor membrilor Consiliului cu cel puţin 5 zile lucrătoare pînă la data desfăşurării şedinţei.

20. Şedinţa Consiliului este prezidată de președintele Consiliului, care este ales din rândul membrilor Consiliului.

21. În lipsă de cvorum, în cel mult 5 zile lucrătoare de la data şedinţei care nu a avut loc, se convoacă şedinţa repetată a Consiliului. Membrii Consiliului vor fi informaţi despre şedinţa repetată cu cel puţin 2 zile lucrătoare pînă la data şedinţei.

22. Deciziile Consiliului se adoptă cu majoritatea simplă de voturi ale membrilor Consiliului.

23. Deciziile Consiliului se plasează pe pagina web oficială a I.P. „Moldsilva” .

24. Şedinţele Consiliului se consemnează într-un proces-verbal, care reflectă în mod obligatoriu subiectele examinate în cadrul şedinţei, informaţia privind înştiinţarea membrilor Consiliului, lista membrilor prezenţi şi absenţi, a altor participanţi la şedinţă, luările de cuvînt din cadrul şedinţei, rezultatul votării fiecărui subiect din ordinea de zi.

Procesele-verbale sînt semnate de către toţi membrii prezenţi la şedinţa Consiliului.

25. Lucrările de secretariat ale Consiliului sînt executate de secretarul Consiliului, care este numit de către Consiliu, la propunerea preşedintelui acestuia. Secretarul Consiliului este numit din cadrul personalului angajat al I.P. „Moldsilva” .

26. Secretarul Consiliului este responsabil pentru păstrarea documentelor Consiliului, informarea membrilor Consiliului despre şedinţele acestuia, participarea la şedinţe şi perfectarea proceselor-verbale ale acestora.

27. Activitatea în calitate de membru și secretar al Consiliului se remunerează. Remunerația lunară, cu excepția celei aferente președintelui Consiliului, nu poate fi mai mare de un câștig salariale mediu lunar brute pe economie pentru anul anterior aprobării, publicată de Biroul Național de Statistică. Remunerația lunară a președintelui Consiliului estre cu 20% mai mare decât a celorlalți membri ai Consiliului. Nu se admit alte remunerații și recompense pentru membrii Consiliului. Cuantumul remunerației lunare a membrilor și secretarului Consiliului se aprobată de către fondator.

28. Activitatea executivă a I.P. „Moldsilva” este condusă de către director, care este selectat în rezultatul unui concurs organizat în mod public şi transparent de către Consiliu. Procedura de desfăşurare a concursului se aprobă de către Consiliu. Membrii comisiei de concurs sînt aprobaţi de către Consiliu.

29. Directorul selectat în rezultatul concursului este numit şi eliberat din funcţie de către Ministerul Agriculturii, Dezvoltării Regionale și Mediului în temeiul demersului Consiliului. Mandatul directorului este de 5 ani cu posibilitatea reînnoirii acestuia.

30. Directorul I.P. „Moldsilva”:

1) conduce, organizează și coordonează activitatea I.P. „Moldsilva” ;

2) este responsabil pentru îndeplinirea corespunzătoare a funcţiilor atribuite I.P. „Moldsilva” ;

3) asigură acordarea suportului în elaborarea de politici publice şi proiecte de acte normative necesare realizării misiunii I.P. „Moldsilva” ;

4) reprezintă I.P. „Moldsilva” în relaţiile cu autorităţile publice, organizaţiile şi instituţiile naţionale şi internaţionale, instituţiile donatoare care asigură suport entității publice, instanţele judecătoreşti, instituţiile financiare, cu persoanele fizice şi cu alte persoane juridice;

5) coordonează elaborarea şi prezintă Consiliului spre aprobare proiectul de buget al I.P. „Moldsilva” ;

6) asigură executarea deciziilor Consiliului;

7) poartă răspundere personală pentru utilizarea raţională a mijloacelor financiare şi autenticitatea indicatorilor economici generali ale I.P. „Moldsilva” ;

8) aprobă statul de personal al I.P. „Moldsilva” , regulamentele subdiviziunilor din cadrul acesteia, precum şi atribuțiile personale / obligațiunile de serviciu ale personalului I.P. „Moldsilva” ;

9) angajează în funcţii, modifică, suspendă şi încetează raporturile de muncă cu personalul I.P. „Moldsilva” , în condiţiile legislaţiei muncii;

10) asigură integritatea, menţinerea şi administrarea eficientă a patrimoniului I.P. „Moldsilva” , în conformitate cu prevederile legislaţiei în vigoare;

11) exercită alte sarcini delegate de fondator şi Consiliu, legate de activitatea I.P. „Moldsilva” .

1. Directorul este asistat de 2 directori adjuncți, care sînt desemnați în funcţie, la propunerea directorului, de către Consiliu.
2. Directorii adjuncți se subordonează directorului, exercitînd sarcinile, atribuţiile, obligaţiunile de funcţie stabilite de către acesta.
3. Dreptul de prima semnătură pe actele I.P. „Moldsilva” îl are directorul, iar în lipsa acestuia unul din directorii adjuncți, cu delegarea acestui drept de către director;
4. Actele oficiale și corespondența I.P. „Moldsilva” sînt semnate prin semnătură olografă sau electronică în conformitate cu actele normative;
5. Atribuțiile angajaților I.P. „Moldsilva” se stabilesc în regulamentele subdiviziunilor, precum și în obligațiunile de funcții.

**IV. FINANŢAREA ŞI PATRIMONIUL I.P.”MOLDSILVA”**

36. Finanţarea activităţii I.P. „Moldsilva” se efectuează din:

1) veniturile obţinute din prestarea serviciilor și livrarea mărfurilor/bunurilor;

2) subsidiile/subvenţiile primite de la bugetul de stat;

3) alte surse legale interne și externe.

37. Mijloacele financiare neutilizate de către I.P. „Moldsilva” pe parcursul anului de gestiune (profitul net/excedentul net al perioadei de gestiune), la decizia Consiliului, se utilizează pentru finanțarea proiectelor investiționale sau se transferă la bugetul de stat. Proporția distribuției mijloacelor financiare neutilizate între modalitățile de utilizare menționate, se aprobă de către Consiliu.

38. Plățile pentru serviciile prestate de către I.P. „Moldsilva” se efectuează numai prin intermediul prestatorilor de servicii de plată contractați de Ministerul Finanțelor în conformitate cu actele normative în vigoare;

39. Înstrăinarea şi casarea patrimoniului I.P. „Moldsilva” se efectuează cu acordul scris al fondatorului, conform cadrului normativ.

**V. EVIDENŢA ŞI DĂRILE DE SEAMĂ**

40. I.P. „Moldsilva” ține evidența contabilă în conformitate cu Standardelor Naţionale de Contabilitate și prezintă rapoartele și situațiile financiare, în conformitate cu prevederile cadrului normativ.

41. I.P. „Moldsilva” ține evidența cheltuielilor aferente implementării proiectelor de dezvoltare, întocmește rapoarte trimestriale, anuale sau la solicitare privind procesul implementării proiectelor și utilizarea fondurilor destinate proiectelor, și prezintă rapoartele de rigoare, în conformitate cu cadrul normativ.

42. Activitatea I.P. „Moldsilva” este supusă auditului extern, în conformitate cu actele normative în vigoare. Raportul auditorului se publică pe pagina web a I.P. „Moldsilva”.

Anexa nr. 3  
la Hotărîrea Guvernului nr.\_\_\_\_  
din \_\_\_\_\_ \_\_\_\_\_\_\_\_\_\_\_ 2018

**STRUCTURA ORGANIZATORICĂ**

**a Instituţiei publice ”Moldsilva”**

Consiliul I.P. „Moldsilva”

Director

Directori adjuncți

Direcția fond forestier, regenerare și arii naturale protejate

Serviciul fond forestier

Serviciul regenerări, seminologie și pepinierit

Serviciul valorificarea produselor lemnoase și nelemnoase

Serviciul gestiunea ariilor naturale protejate

Direcția pază, protecție și gospodăria cinegetică

Serviciul paza pădurii

Serviciul protecția pădurii

Serviciul gospodăria de vînătoare

Direcția proiectări, transfer tehnologic și consultanță forestieră

Direcția economie, buget și finanțe

Secția contabilitate și finanțe

Serviciul planificare și analiză economică

Direcția gestiunea patrimoniului și logistică

Secția gestiunea patrimoniului și management intern

Serviciul administrativ și tehnologii informaționale

Serviciul achiziții publice

Secția juridică și resurse umane

Serviciul relații cu publicul, mass media și managementul documentelor

Serviciul audit intern

Serviciul probleme speciale și protecția muncii

Subdiviziunile teritoriale (cu statut de direcție)

**Lista subdiviziunilor teritoriale (cu statut de direcție)**

**ale Instituţiei publice ”Moldsilva”**

1. **Călărași - Silva** (cu raza de acoperire inclusiv în raioanele Călărași, Orhei, Strășeni)
2. **Chișinău-Silva** (cu raza de acoperire inclusiv în mun. Chișinău și raioanelor Anenii Noi, Criuleni, Dubăsari, Strășeni)
3. **Comrat-Silva** (unitatea administrativ - teritorială UTA Găgăuzia)
4. **Edineț-Silva** (cu raza de acoperire inclusiv în raioanele Briceni, Dondușeni, Drochia, Edineț, Ocnița)
5. **Glodeni-Silva** (cu raza de acoperire inclusiv în raioanele mun. Bălți și raioanelor Drochia, Glodeni, Rîșcani, Fălești, Florești, Sîngerei)
6. **Hîncești-Silva** (cu raza de acoperire inclusiv în raioanele Hîncești, Ialoveni, Nisporeni)
7. **Nisporeni-Silva** (cu raza de acoperire inclusiv în raioanele Călărași, Hîncești, Nisporeni, Strșeni, Ungheni)
8. **Orhei -Silva** (cu raza de acoperire inclusiv în raioanele Dubăsari, Călărași, Criuleni, Orhei, Rezina, Strășeni)
9. **Ungheni-Silva** (cu raza de acoperire inclusiv în raioanele Ungheni, Fălești)
10. **Cahul-Silva** (cu raza de acoperire inclusiv în raioanele Cahul, Cantemir, Taraclia)
11. **Soroca-Silva** (cu raza de acoperire inclusiv în raioanele Dondușeni, Drochia, Florești, Soroca. Șoldănești)
12. **Șoldănești-Silva** (cu raza de acoperire inclusiv în raioanele Călărași, Florești, Rezina, Șoldănești, Sîngerei, Telenești)
13. **Tighina - Silva** (cu raza de acoperire inclusiv în raioanele Anenii-Noi, Dubăsari, Căușeni, Criuleni, Cimișlia, Ialoveni, Ștefan - Vodă, mun. Bender)
14. **Cimișlia-Silva** (cu raza de acoperire inclusiv în raioanele Basarabeasca, Căușeni, Cimișlia, Cantemir, Ialoveni)
15. **Ialoveni-Silva** (cu raza de acoperire inclusiv în raioanele Căușeni, Cimișlia, Ialoveni)
16. **Strășeni - Silva** (cu raza de acoperire inclusiv în raioanele Ialoveni, Strășeni,mun. Chișinău)

**STRUCTURA-TIP**

**a subdiviziunii teritoriale (cu statut de direcție)**

Conducător

Subdiviziunea fondul forestier și conservarea biodiversității

Subdiviziunea exploatări forestiere, prelucrarea lemnului, produse nelemnoase (inclusiv, seminologie și pepinierit) și agricole

Subdiviziunea gospodăria de vînătoare și agrement

Subdiviziunea economie, investiții, contabilitate și juridică

Subdiviziunea personal auxiliar și de deservire

Ocoale silvice

Sectoare de maiștri pădurari

Cantoane silvice

Anexa nr.4

la Hotărîrea Guvernului

nr. \_\_\_\_\_ din \_\_\_\_\_\_\_\_\_\_\_\_\_\_ 2018

**ORGANIGRAMA**

**Instituției publice ”Moldsilva”**

**Consiliul I.P. ”Moldsilva”**

**DIRECTOR**

Director adjunct

în domeniul economiei, finanțelor și gestiunii patrimoniului

Director adjunct

în domeniul gestiunii fondurilor forestier și cinegetic

Secția juridică și resurse umane

Direcția pază, protecție și gospodăria cinegetică

Direcția fond forestier, regenerare și arii naturale protejate

Serviciul relații cu publicul, mass media și managementul documentelor

Direcția gestiunea patrimoniului și logistică

Direcția economie, buget și finanțe

Direcția proiectări, transfer tehnologic și consultanță forestieră

Secția gestiunea patrimoniului și management intern

Secția contabilitate și finanțe

Serviciul fond forestier

Serviciul audit intern

Serviciul paza pădurii

Serviciul regenerări, seminologie și pepienerit

Serviciul administrativ și tehnologii informaționale

Serviciul planificare și analiză economică

Serviciul probleme speciale și protecția muncii

Serviciul protecția pădurii

Serviciul valorificarea produselor lemnoase și nelemnoase

Serviciul achiziții publice

Serviciul gospodăria de vânătoare

Subdiviziuni teritoriale

Serviciul gestiunea ariilor naturale protejate